32005R1039
L 172/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1039/2005 НА СЪВЕТА
от 21 юни 2005 година
за изменение на Регламент (ЕИО) № 1907/90 относно маркировката върху яйцата
СЪВЕТЪТ НА ЕВРОПЕЙСКИЯ СЪЮЗ,
като взе предвид Регламент (ЕИО) № 2771/75 на Съвета от 29 октомври 1975 г. относно общата организация на пазара на яйца (1), и по-специално член 2, параграф 2 от него,
като взе предвид предложението на Комисията,
като има предвид, че:
(1)
От 1 юли 2005 г. яйцата, които се продават на местния обществен пазар трябва задължително да имат печат с код, указващ отличителния номер на производителя и позволяващ да бъде определен метода на производството им съгласно член 7, параграф 1, буква а) от Регламент (ЕИО) № 1907/90 на Съвета от 26 юни 1990 г. относно някои маркетингови стандарти за яйца (2). В някои държави-членки това изискване може да създаде затруднения за малките производители с ниски доходи, където производството на яйца често е само странична дейност. Тъй като за тези производители възможността да продават тези домашни яйца на местни обществени пазари е от голямо икономическо и социално значение, на държавите-членки следва да се разреши да ги освободят от задължението за задължително маркиране. Поради това, в този смисъл следва да се предвиди изключение от това изискване за производители, притежаващи до 50 кокошки носачки.
(2)
Предвид спешният характер на въпроса е наложително да се направи изключение от шестседмичния срок, упоменат в точка I.3 от протокола за ролята на националните парламенти в Европейския съюз, включен като приложение към Договора за Европейския съюз и договорите за създаване на Европейските общности.
(3)
Регламент (ЕИО) № 1907/90 следва съответно да се измени,
ПРИЕ НАСТОЯЩИЯ РЕГЛАМЕНТ:
Член 1
Член 2, параграф 3, последната алинея от Регламент (ЕИО) № 1907/90 се заменя със следния текст:
„Въпреки това яйцата, които производителят продава на местни обществени пазари следва да бъдат маркирани с кода, определен в член 7, параграф 1, буква а). Държавите-членки могат да освободят от това задължение производители на яйца, чието стопанство не наброява повече от 50 кокошки носачки, при условие че тези яйца се продават на местен обществен пазар в района на производството в съответната държава-членка и че наименованието и адресът на стопанството са указани на мястото, където се извършва продажбата.“
Член 2
Настоящият регламент влиза в сила на третия ден след публикуването му в Официален вестник на Европейския съюз.
Той се прилага от 1 юли 2005 г.
Настоящият регламент е задължителен в своята цялост и се прилага пряко във всички държави-членки.
Съставено в Люксембург на 21 юни 2005 година.